
[bookmark: _GoBack]МУЛТИМЕДИЙНА ИЗЛОЖБА „СВЕТИ ФРАНЦИСК. ИСТОРИЯТА НА ЕДНО ЛИЦЕ.“

Куратори: Ливия Фикорони и Джулия Фортунато

Българска академия на науките
от 9 октомври до 30 ноември 2026 г.

Посолството на Италия и Италианският културен институт в София представят, в сътрудничество с Българската академия на науките, една културна инициатива от изключителна важност и с международна значимост. 

Инициативата, лансирана от Министерството на външните работи и международното сътрудничество на Италианската република, е част от една богата програма от международни събития, посветени на историческата фигура на Свети Франциск от Асизи по случай осемстотин години от смъртта му. Това е повод да се задълбочи познанието за личността на светеца както в историческия и религиозния му аспект, така и що се отнася до художественото му изображение.

Историята на светеца е разказана, като се започне от първите изображения, разпространени веднага след смъртта му (Асизи, 3 октомври 1226 г.), се мине през творчеството на Джото и се стигне до различните начини, по които художниците, включително и некатолиците, са го гледали през вековете: от Чимабуе до Пиетро да Кортона, от Джовани Белини до Караваджо, от Адолфо Вилдт до Мимо Паладино, до съвременните художествени интерпретации. С кратка поява и в графичните изкуства – от Дуилио Камбелоти и Адолфо Де Каролис до Емил Бернар и Жоан Миро, до комиксите и киното, припомняйки известните филми „Франциск, Божият менестрел“ (Роберто Роселини, 1950), „Брат Слънце, сестра Луна“ (Франко Дзефирели, 1972), „Франциск“ (Лилиана Кавани, 1989).

Разгледаните художници свидетелстват за изключителната близост и широкото разпространение на образа на този светец, като изтъкват неговия мистицизъм и хуманност, любовта му към природата и дързостта на светостта, силата на вярата му и скромността на живота му.

Изложбеният проект има за цел да придружи посетителите в едно обстойно визуално пътешествие, в което по интерактивен начин се представя многообразието на Франциск – различните „лица“ на първия светец, чийто физически облик познаваме, описан от Тома Челански, както и някои от основните събития от неговия изключителен живот.

Обиколката е структурирана чрез големи дървени експозиционни елементи, придружени с интегрирани визуални средства (видеоматериали, тактилни елементи и сензорни екрани), които позволяват на публиката, чрез един внимателен подбор на творбите, да оцени обаянието  на тази фигура, изобразена в най-известните шедьоври на италианското и международното изкуство. Възпроизведените произведения позволяват да се улови постоянството на посланията за смиреност и усамотение, за крехкост и сила, за страдание и удивление пред създаденото от Бог, които споделят осемстотин години художествени творби на една личност, вдъхновила едни от най-ценните произведения в историята на западното изкуство. 

Накрая, освен удивлението от огромното художествено наследство, посветено на Светеца от Асизи, изложбата ще предизвика и много дълбоки човешки размисли:

Франциск избира да бъде сред хората, близо до най-уязвимите; в природата той разпознава красота, която трябва да бъде ценена и опазвана. Затова не е изненадващо, че неговият образ все още вдъхновява пацифисти и защитници на околната среда, защитници на животните и всички онези, които виждат в солидарността и социалната справедливост конкретна форма на съвместен живот. 

В образите, които през вековете са ни предавали неговия лик, същата идея за братство продължава да достига до нас с мощна решимост: да преодолеем дистанцията, да възстановим хармонията със създаденото от Бог, да се разпознаем като братя – като първа крачка към един траен мир.



	
Кратко описание

Изложба „Свети Франциск. Историята на едно лице.“
Куратори: Ливия Фикорони и Джулия Фортунато

В Българската академия на науките
ул. „15 ноември“ №1
София

Отворена за посетители от 9 октомври до 30 ноември 2026 г.
от понеделник до петък, от 9:00 до 17:30 ч., вход свободен

Инициатива, лансирана от Министерството на външните работи и международното сътрудничество на Италианската република
Генерална дирекция за развитие и насърчаване на износа

Организирана от Посолството на Италия в София и Италианския културен институт в София
С подкрепата на Българската академия на науките
Създадена от CMS.Cultura от Болоня (Италия)







